REPUBLIKA SLOVENIJA MINISTRSTVO ZA IZOBRAŽEVANJE, ZNANOST IN ŠPORT

**Masarykova cesta** 16, 1000 Ljubljana

T: 01 400 52 00 F: 01 400 53 21

**SREDNJIM ŠOLAM DIJAŠKIM DOMOVOM ORGANIZACIJAM ZA IZOBRAŽEVANJE ODRASLIH**

Številka: 603-3/2020/15 Datum: 3. 4. 2020

**Okrožnica o izvajanju izobraževanja na daljavo in usmeritve za preverjanje in ocenjevanju znanja v srednješolskem izobraževanju**

Spoštovani,

za čas trajanja zdravstvenih razlogov, ki onemogočajo izobraževanje dijakov v šolah, smo s pomočjo Zavoda RS za šolstvo in Centra RS za poklicno izobraževanje pripravili nov sklop navodil za izvajanje izobraževanja na daljavo ter za njegovo preverjanje in ocenjevanj.

Poudariti velja naslednje:

1. šolski koledar se ne spreminja, konec šolskega leta ostane nespremenjen **za vse** dijake in maturante oziroma zaključne letnike srednješolskega izobraževanja. Tudi vmesne (prvomajske) počitnice ostanejo nespremenjene;

2. splošna in poklicna matura se bosta predvidoma začeli po veljavnem koledarju in sicer 30. 5. 2020. Sprememba je le v datumu izvedbe eseja iz materinščine, ki se premika v obdobje, predvideno za začetek mature (30. 5. 2020);

3. zaključni izpit iz materinščine se bo opravljal v skladu s koledarjem, to je 8. 6. 2020. Vsi

drugi izpiti se bodo predvidoma izvajali v skladu z določili vsake šole.

Vse potrebne informacije, termini in navodila o izvedbi obeh matur in zaključnega izpita bomo posredovali v kratkem.

Priloženo gradivo je jasno in kratko, z namenom, da bo čim bolj uporabno. V nadaljevanju pa izpostavljamo nekaj bistvenih poudarkov iz gradiva:

a) urnika, ki velja za razmere, ko so dijaki v šoli, ni mogoče povsem enako uresničiti, saj je način dela poučevanja na daljavo drugačen od pouka v šoli. Takšno delo je treba bolj usmeriti k uresničevanju ter doseganju ciljev in standardov znanja na način, ki je izvedljiv na daljavo;

b) ocenjevanje se izvaja v skladu s Pravilnikom o ocenjevanju znanja v srednjih šolah, le način oziroma orodje je nekoliko drugačno in prilagojeno načinu poteka pouka na daljavo. Po potrebi bo pravilnik, po uveljavitvi interventnega zakona, spremenjen s sklepom ministrice;

c) javnost ocenjevanja je zagotovljena tako, da učitelji jasno seznanijo dijaka na kakšen način in katere vsebine bodo ocenjevali ter kakšna merila bodo uporabljali (4. člen Pravilnika o ocenjevanju znanja v srednjih šolah);

č) predvidoma bo treba spremeniti Šolska pravila o ocenjevanju znanja, predvsem z vidika novih razmer in uporabe tehnologije, v njih pa na novo navesti potrebno število ocen pri posameznih predmetih oziroma strokovnem modulu;

d) treba je biti pozoren na obremenitev dijakov pri pripravi pouka na daljavo in ga omejiti vsaj od dva do trikrat manj kot pri pouku v razredu;

e) šole naj po svojih najboljših močeh zagotavljajo podporo učiteljem in dijakom pri izvedbi izobraževanja in ocenjevanja na daljavo, kar velja za vse oblike izobraževanja (šolsko in vajeniško);

f) dodatna pojasnila za izvedbo izobraževanja na daljavo za strokovne module ter odgovori na vprašanja v zvezi s PUD, vajeništvom, zaključnim izpitom in četrtim predmetom poklicne mature bodo objavljena na spletni strani www.cpi.si.

**Izredno izobraževanje**

Izvajalci izrednega izobraževanja navodila v priloženem gradivu smiselno uporabljajo in prilagodijo posebnostim, ki izhaja iz organizacije izrednega izobraževanja.

Andragoški center Slovenije (ACS) pripravil Priporočila za uspešno poklicno in strokovno izobraževanje odraslih, ki so na voljo spletni strani ACS:

https://www.acs.si/aktualno/novice/priporocila-za-uspesno-psi-odraslih-na-daljavol.

Na Ministrstvu za izobraževanje, znanost in šport bomo po uveljavitvi interventnega zakona pripravili vse potrebne spremembe, ki so nujne za izvedbo in zaključek šolskega leta.

Prepričani smo, da bomo skupaj pripeljali do zaključka izobraževanja še eno generacijo mladih ter jim omogočili pridobitev predvidenih znanj in spretnosti, čeprav na drugačen način, pri čemer pa se bomo zagotovo vsi veliko naučili.

Želim vam uspešno delo, veliko energije, strpnosti in predvsem zdravja.

S spoštovanjem,

prof. dr. Simona Kustec Lipicer , ministrica

Ljubljana, 3. 4. 2020

Priloga: Izvajanje izobraževanja na daljavo v izrednih razmerah in Navodila za preverjanje in ocenjevanje znanja v programih gimnazij, srednjega strokovnega, srednjega poklicnega in nižjega poklicnega izobraževanja